סלאמוויט באיולין-טפרי

סלאמוויט דאגנאצ'ו באיולין-טפרי (נולדה ב-24 במרץ 1994) היא אתלטית ישראלית ילידת-אתיופיה, פעמיים אלופת ישראל (2019, 2021) ושיאנית ישראל בריצת 1500 מטר, שיאנית ישראל בריצת 5000 מטר ובריצת 3000 מטר באולם. ייצגה את ישראל באולימפיאדת טוקיו (2020).

ביוגרפיה
באיולין-טפרי נולדה וגדלה באתיופיה, למשפחה לא-יהודית. החלה להתאמן בריצה בגיל 13. ב-2012 הכירה את האתלט הישראלי יליד-אתיופיה מארו טפרי במחנה אימונים שנערך באתיופיה. ב-2017 השניים התחתנו באתיופיה, והיא היגרה לישראל בעקבותיו. לאחר הערמת קשיים עקב מוצאה הלא-יהודי, לבסוף באפריל 2019 משרד הפנים אישר לה אזרחות ישראלית, מתוקף נישואיה. בני הזוג מתגוררים כיום בקרית אתא.

מתאמנת במועדון מכבי תל אביב תחת הדרכתו של דן סלפטר. בשנת 2021 עברה להתאמן אצל המאמן טסמה אבשירו.

2017 
בתחרות שנערכה בסוף אפריל בתל אביב, קבעה טפרי שיא אישי בריצת 1500 מטר, בתוצאה של 4:21.86 דקות. במאי אותה שנה קבעה בתחרות בתל אביב שיא ישראלי חדש בריצת 5000 מטר, בתוצאה של 16:01.28 דקות. באליפות ישראל שנערכה בתחילת יולי, זכתה טפרי בשתי מדליות, זהב וכסף. מדליית זהב, בריצת 800 מטר עם שיא אישי של 2:13.11 דקות. ומדליית כסף, בריצת 1500 מטר בתוצאה של 4:26.27 דקות.

2018 
בתחרות שנערכה בתל אביב ב-21 באפריל ניצחה טפרי וקבעה שיא אישי בריצת 1500 מטר בתוצאה של 4:14.91 דקות. חמישה ימים לאחר מכן, היא קבעה בריצת 10000 מטר שיא אישי חדש של 33:28.51 דקות. כחודש לאחר מכן, היא קבעה בתחרות שנערכה בתל אביב ב-2 ביוני, בריצת 5000 מטר שיא ישראלי חדש של 15:52.95 דקות. בנובמבר היא השתתפה בשתי תחרויות ל-10 ק"מ (כביש) וניצחה בשתיהן. בתחרות הראשונה היא קבעה שיא אישי של 34:18 דקות, ובתחרות השנייה שנערכה ב-17 בנובמבר היא שיפרה את שיאה האישי והעמידה אותו על תוצאה של 33:42 דקות.

2019
בתחרת שנערכה ב-קורטרייק, בלגיה ב-13 ביולי 2019 היא קבעה בריצת 5000 מטר שיא ישראלי חדש של 15:08.39 דקות והשיגה את הקריטריון האולימפי לאולימפיאדת טוקיו. 4 ימים לאחר מכן, בתחרות שנערכה בלייז', בלגיה היא קבעה בריצת 1500 מטר שיא ישראלי חדש של 4:11.37 דקות. שבוע לאחר מכן, באליפות ישראל היא זכתה בשתי מדליות, זהב וכסף. מדליית זהב בריצת 1500 מטר בתוצאה של 4:14.07 דקות ומדליית כסף בריצת 800 מטר בתוצאה של 2:07.78 דקות, אחרי שני לנדן (2:06.99 דקות).

2020
בתחרות באולם שנערכה בצרפת בחודש פברואר, סיימה באיולין-טפרי שביעית בריצת 3000 מטר לאחר ששברה את שיא ישראל וקבעה תוצאה של 8:56.45 דקות. כמה ימים לאחר מכן, בתחרות נוספת שנערכה בצרפת, היא סיימה שישית בריצה זו לאחר שקבעה בשנית שיא ישראלי חדש, של 8:48.85 דקות.

2021
באליפות אירופה באולם שנערכה במרץ, סיימה באיולין-טפרי במקום השישי בתוצאה של 8:49.13 דקות. חודש לאחר מכן היא ניצחה באליפות ישראל בריצת 10000 מטר בשיא אישי של 31:43.72 דקות. בחודש יוני, היא ניצחה בגביע אירופה בריצת 10000 מטר עם שיא אישי חדש של 31:19.50 דקות, וקבעה את הקריטריון לאולימפיאדת טוקיו. באליפות ישראל שנערכה באותו חודש זכתה במדליית זהב בריצת 1500 מטר בתוצאה של 4:13.60 דקות, לפני אדוה כהן (4:17.30 דקות) וכרואן חלבי (4:20.77 דקות).

באולימפיאדת טוקיו סיימה באיולין-טפרי במקום העשירי בגמר ריצת 5,000 מטר, בזמן של 14:54.39 דקות, והייתה לאתלטית הישראלית השנייה אחרי אסתר רוט-שחמורוב שהשתתפה בגמר אולימפי במקצועות המסלול באתלטיקה. לגמר היא עלתה מהמקום השמיני הכללי במוקדמות, שם סיימה בתוצאה של 14:53.43 דקות וקבעה שיא ישראלי חדש, בשיפור של כ-6 שניות לשיא הקודם של לונה צמטאי-סלפטר. באיולין-טפרי התחרתה גם בריצת ה-10,000 מטר, שם סיימה במקום ה-23.

2022
באליפות העולם קבעה זמן של 15:44.30 דקות בריצת 5000 מטר ולא העפילה לגמר.

באליפות אירופה סיימה חמישית בריצת 10000 מטר בזמן של 31:24.03 דקות ושמינית בריצת 5000 מטר בזמן של 15:14.36 דקות.

שיאים אישיים

אצטדיון
 ריצת 800 מטר: 2:07.78 דקות (2019)
 ריצת 1500 מטר: 4:11.37 דקות (2019), שיא ישראל
 ריצת 5000 מטר: 14:53.43 דקות (2021), שיא ישראל
 ריצת 10,000 מטר: 31:19.50 דקות (2021)
 ריצת 10 קילומטר (כביש): 31:21 דקות (2019)
 חצי מרתון: 1:08:29 שעות (2019)

אולם
 ריצת 3000 מטר: 8:48.85 דקות (2020), שיא ישראל

קישורים חיצוניים

 סלאמוויט באיולין-טפרי, באתר התאחדות האתלטיקה הבינלאומית
 סלאמוויט באיולין-טפרי, באתר הוועד האולימפי הישראלי

הערות שוליים

שיאניות ישראל בריצה
שיאני ישראל בריצה
ספורטאי מכבי תל אביב
רצות ישראליות למרחקים בינוניים
רצים ישראלים למרחקים בינוניים
אלופות ישראל בריצה
אלופי ישראל בריצה
משתתפים ישראלים באולימפיאדת טוקיו (2020)
רצות 5000 מטר
רצות 1500 מטר
רצות 800 מטר
אתלטיות ישראליות באולימפיאדת טוקיו (2020)
ספורטאים זרים בישראל
ישראליות שנולדו ב-1994
ישראלים שנולדו ב-1994
אתיופים שנולדו ב-1994
רצות באולימפיאדת טוקיו (2020)